Bjarni Benediktsson var gestur Elínar Margrétar í Víglínunni í dag . stöð 2 „ Það er alveg greinilegt að það hafa komið fram veikleikar í kerfum okkar sem við vorum ekki nægilega meðvituð um . Það er til að mynda mjög alvarlegt þegar við áttum okkur á því að grunnstofnanir eru ekki með neitt varaafl og vararafstöðvar á viðkvæmum svæðum hefðu þurft að vera til staðar , “ sagði Bjarni Benediktsson , fjármála - og efnahagsráðherra í Víglínunni í dag . Hann sagði það hafa staðið upp úr að meginflutningskerfið hafi brugðist en einnig hafi það verið nokkuð ljóst að þar sem RARIK hafi lagt strengi í jörðu hafi það skipt sköpum . „ Við búum tiltölulega fámenn þjóð í tiltölulega stóru landi og höfum einfaldlega ekki náð að þétta flutningskerfi raforku nægilega vel , “ bætti Bjarni við . Þá hafi margir áttað sig á göllum í kerfinu eftir óveðrið í vikunni og þess vegna hafi verið ákveðið að setja af stað viðbragðshóp stjórnvalda til að horfast í augu við veikleikana og leita svara við því hvernig hægt væri að fyrirbyggja slík vandamál í framtíðinni . „ Í tilfelli RARIK , þá er búið að vinna ótrúlega mikilvægt starf við að koma jarðstrengjum fyrir víða í dreifikerfinu . Þegar kemur hins vegar að flutningskerfinu sjálfu og þeim hluta sem snýr að Landsneti þá eru fyrstu viðbrögð Landsnets , og við fengum minnisblað inn í ríkisstjórnina um það , að benda á hversu flókin ferlin eru til þess að fá samþykki fyrir lagningu lína , “ sagði Bjarni . Búið sé að setja upp regluverk sem taki til ýmissa þátta skipulags - og umhverfismála , kæruréttar á mismunandi stigum og svo framvegis sem hafi komið í veg fyrir að félagið hafi getað framkvæmt það sem til stóð . „ Í minnisblaði frá Landsneti núna til ríkisstjórnar kom fram að þeir hafi einungis náð að framkvæma helminginn af því sem til stóð undanfarin ár . Þar geta líka verið þröskuldar og ég vil nefna þetta sérstaklega vegna þess að margir spyrja hvort við höfum vanfjármagnað þetta kerfi . Í því tilviki snýst þetta ekki um fjármögnun það eru möguleikar að fjármagna það sem þarf að gera , “ sagði Bjarni . Finna þurfi jafnvægi á milli einkaréttar , umhverfissjónarmiða og almannahagsmuna í þessum málum . Bjarni sagði mikilvægt að komast fram hjá hindrunum til að tryggja öryggi íbúanna í landinu og sömuleiðis atvinnustarfsemi . Reyna eigi til hins ítrasta að finna leið sem gæti að ólíkum sjónarmiðum en það gangi ekki að við festumst í áratug eða lengur án framkvæmda . Þá sagði hann yfirvöld gera sér vel grein fyrir því hve mikilvægar björgunarsveitirnar eru og allt sjálfboðaliðið þar . Það hafi sýnt sig ítrekað í gegn um árin . „ Starfið hjá Landsbjörg úti um allt land er ómetanlegt fyrir okkur öll . Við stjórnvöld sýnum í verki með ýmsum hætti þakklæti fyrir allt það sjálfboðaliðastarf sem þar er unnið , meðal annars með alls konar ívilnunum . “ Hann sagði það óboðlega stöðu að rafmagn og fjarskipti bregðist líkt og þau gerðu í óveðrinu í síðustu viku og það veki mann til umhugsunar . „ Það kemur manni í opna skjöldu að það séu slíkir veikleikar í kerfinu hjá okkur . “ Þjóðaröryggisráð mun kynna niðurstöður sínar í febrúar á næsta ári en það tekur við ábendingum um það sem betur má fara og mun vinna úr ábendingum sem þegar eru komnar . Hann segir þó að tryggja þurfi að dreifikerfið sé traust áður en farið verði í betri orkunýtingu .